Sigmund Kjos

Sigmund Kjos (født 12. juni 1931 i Oslo, død 8. mai 2008) var en norsk industrileder og politiker (H).

Han vokste opp på Fossnes i Vestfold, hvor faren Sigvald Kjos var landbruksskolelærer.

Etter artium ved Tønsberg gymnas i 1949 gikk han handelsgymnas og studerte til cand.oecon. ved Universitetet i Oslo i 1955. Som student var han redaktør i Minerva våren 1953 og formann i Den Konservative Studenterforening høsten 1957. Han mottok stipender for å studere ved Balliol College og University of Chicago.

Tilbake i Norge var Kjos viseformann i Unge Høyre fra 1957 til 1958. Han var ansatt som konsulent ved Næringsøkonomisk Institutt fra 1958 til 1959 og som sekretær i Norges Rederforbund fra 1959 til 1965. I 1965 ble han utnevnt til statssekretær for statsråd Sverre Walter Rostoft i Industridepartementet under Borten-regjeringen. Kjos fikk avskjed i nåde i 1970. På 1950- og 1960-tallet var Kjos, Kåre Willoch og Jan P. Syse blant de som formulerte Høyres tanke om selveierdemokratiet.

I 1970 ble Kjos ansatt av generaldirektør Johan B. Holte som direktør og medlem av konsernledelsen i Norsk Hydro. Videre var Kjos finansdirektør i konsernet fra 1975 til 1983, deretter fondsforvalter. Fra 1984 til 1988 satt han i børskomiteen for Oslo Børs.

Referanser

Eksterne lenker 
 

Norske næringslivsledere
Statssekretærer fra Høyre
Statssekretærer i Regjeringen Borten
Unge Høyres ledelse
Personer tilknyttet Norsk Hydro
Norske samfunnsøkonomer
Alumni fra Universitetet i Oslo
Alumni fra University of Oxford
Personer fra tidligere Stokke kommune
Personer fra Sandefjord kommune